Diari Oficial de la Generalitat Valenciana


Sumari del DOGV 4526, del 20-06-2003 (2003/7154)

Informació pública de les bases específiques de la convocatòria per a la provisió en propietat d'una plaça d'enginyer tècnic industrial.
----------------------------------------------------------------------------------------------------------------------------------------

### Dades del document

Número de DOGV
:   4526

Data del DOGV
:   20-06-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/7154


Data del document
:   29-05-2003

Organisme emissor
:   Ajuntament d'Alcalà de Xivert

Tipus de document
:   Convocatòria

Descriptors 

:   * Alcalà de Xivert
    * administració local
    * concurs administratiu
    * enginyer

Informació pública de les bases específiques de la convocatòria per a la provisió en propietat d'una plaça d'enginyer tècnic industrial. [2003/M7154]
  
Mitjançant el present edicte, es fa pública la convocatòria del procés selectiu per a la provisió en propietat d'una plaça d'enginyer tècnic industrial, vacant en la plantilla de funcionaris d'este Ajuntament corresponent a l'oferta d'ocupació pública de 2002, junt amb les corresponents bases rectores aprovades per la Comissió de Govern en sessió de data 5 de maig de 2003.
  
Cosa que es fa pública perquè en prengueu coneixement en compliment del que disposa l'article 97 de la Llei 7/1985, de 2 d'abril, Reguladora de les Bases del Règim Local.
  
Bases específiques de la convocatòria per a la provisió en propietat d'una plaça d'enginyer tècnic industrial.
  
Primera. Objecte
  
És objecte de la present convocatòria la provisió en propietat d'una plaça d'enginyer tècnic industrial, vacant en la plantilla de funcionaris d'este Ajuntament corresponent a l'oferta d'ocupació pública de 2002, enquadrada en l'escala d'administració especial, subescala tècnica, classe mitjana, dotada amb les retribucions corresponents al grup B, nivell de complement de destí 23 i la resta d'emoluments que corresponen d'acord amb la legislació vigent.
  
Segona. Sistema selectiu
  
El procediment se selecció es realitzarà mitjançant concurs oposició.
  
Tercera. Comeses del lloc de treball
  
Les comeses del lloc de treball seran amb caràcter general les següents:
  
Suport a l'Oficina Tècnica Municipal en les següents funcions:
  
- Informe i inspecció d'activitats.
  
- Control d'enllumenat públic.
  
- Servicis públics; clavegueram, fems, depuradora, escorxador, jardins, aigua, etc.
  
- Suport en informes de programes d'activitats urbanístiques (projectes elèctrics, transformadors, mitjana tensió, etc.).
  
- Direccions d'obres de la seua competència dins del seu horari.
  
- Informes de suport en la tramitació de llicències municipals.
  
- Qualsevol altra intervenció en els expedients administratius i de gestió municipal relacionats amb la seua qualificació professional.
  
Quarta. Requisits dels aspirants
  
Per a poder participar en les proves selectives d'esta convocatòria, els aspirants hauran de reunir els següents requisits en la data en què acabe el termini de presentació d'instàncies:
  
a) Tindre nacionalitat espanyola o la d'algun dels estats membres de la Unió Europea en els termes de la Llei 17/1993, de 23 de desembre.
  
b) Tindre complits els 18 anys i no haver arribat a l'edat de jubilació.
  
c) Estar en possessió del títol d'Enginyer Tècnic Industrial o complides les condicions per a obtindre'l en la data en què finalitze el termini de presentació d'instàncies.
  
La titulació s'acreditarà mitjançant l'expedició dels títols corresponents per l'autoritat acadèmica competent, així com també, si és procedent, l'equivalència de títols.
  
d) No patir malaltia ni estar afectats per limitació física o psíquica incompatible amb l'exercici de les funcions o que les impossibilite.
  
e) No haver sigut separat, mitjançant expedient disciplinari, del servici de cap administració pública. Així mateix, no trobar-se inhabilitat per a l'exercici de funcions públiques.
  
Cinquena. Sol·licituds
  
5.1. Participants.
  
Els que desitgen participar en les corresponents proves d'accés, hauran de sol·licitar-ho mitjançant model d'instància que es facilitarà a les oficines del Registre General de l'Ajuntament. En un altre cas hauran de presentar la sol·licitud en què es farà constar que reunixen tots i cada u dels requisits exigits en la base quarta i el compromís de prestar el preceptiu jurament o promesa.
  
A la instància s'adjuntarà:
  
a) Resguard acreditatiu d'haver pagat els drets d'examen que es fixen en 15,03 euros. El pagament d'estos drets podrà fer-se efectiu en el compte número 0406-7371-29-6025197276 de Bancaixa d'Alcalà de Xivert o mitjançant gir postal o telegràfic dirigit a la Tresoreria Municipal en què es farà constar la convocatòria a què correspon l'ingrés.
  
5.2. Òrgan. Termini. Lloc.
  
Les instàncies es dirigiran a l'alcalde president d'este Ajuntament en el termini de 20 dies naturals des del següent a la publicació de l'extracte de convocatòria en el Boletín Oficial del Estado.
  
Les sol·licituds es presentaran en el Registre General de l'Ajuntament o en la forma que determina l'article 38.4 de la Llei 30/1992 de Règim Jurídic de les Administracions Públiques i del Procediment Administratiu Comú.
  
Sisena. Admissió d'aspirants
  
Per a ser admesos a les proves selectives, bastarà que els aspirants manifesten en les seues instàncies que reunixen totes i cada una de les condicions exigides en estes bases, que es comprometen a prestar el preceptiu jurament o promesa així com que hagen pagat els drets d'examen.
  
Una vegada finalitzat el termini de presentació d'instàncies, l'Alcaldia Presidència dictarà una resolució, en el termini màxim d'un mes, per la qual es declararan aprovades les llistes provisionals d'aspirants admesos i exclosos.
  
En esta resolució, que es publicarà en el Butlletí Oficial de la Província de Castelló i al tauler d'anuncis de l'Ajuntament, constarà el nom i cognoms dels aspirants admesos i exclosos i, si és procedent, el motiu de la no admissió.
  
Contra esta resolució es podrà presentar reclamació en el termini de 10 dies hàbils. Si es presenten reclamacions seran acceptades o rebutjades en la resolució per la qual s'aprove la llista definitiva, que es publicarà, així mateix, als llocs indicats per a la llista provisional.
  
En el mateix acte administratiu, s'indicarà a més, el lloc, la data i l'hora del començament de les proves selectives, l'orde d'actuació dels aspirants prèviament determinat mitjançant sorteig i la composició dels membres del tribunal qualificador.
  
 Tot això sense perjuí del que disposa l'article 71 de la Llei 30/1992, de 26 de novembre, per que fa a l'esmena de deficiències.
  
Setena. Tribunals qualificadors
  
Composició.
  
President: el president de la corporació o un membre d'esta en qui delegue.
  
Secretari: el secretari de la corporació o un funcionari d'esta en qui delegue, que actuarà amb veu però sense vot.
  
Vocals:
  
- Un representant de l'administració del Consell de la Generalitat Valenciana.
  
- El funcionari que ocupe la direcció del respectiu servici dins de l'especialitat o, si no és possible, un tècnic superior o un expert designat pel president de la corporació municipal.
  
- Un funcionari de carrera designat pels representants dels treballadors.
  
- Un funcionari de carrera designat pel president de la corporació.
  
El tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisca, que col·laboraran amb el tribunal i tindran veu però no vot.
  
Tots els vocals del tribunal posseiran una titulació igual o superior a l'exigida en la convocatòria i hauran de pertànyer al mateix grup o superiors.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
 Als efectes del que disposa el Reial Decret 462/2002, de 24 de maig, el tribunal tindrà la categoria que corresponga de les indicades en aquell.
  
Els membres del tribunal podran ser recusats pels aspirants de conformitat amb el que disposen els articles 28 i 29 de la Llei 30/1992, de 26 de novembre.
  
Huitena. Començament i desenvolupament del procediment
  
El primer exercici començarà en la data que s'anunciarà en la resolució mitjançant la qual s'aprove la llista d'aspirants.
  
La resta d'exercicis, en la data i l'hora que s'anunciarà al tauler d'anuncis de l'Ajuntament amb l'antelació establida reglamentàriament.
  
Els aspirants seran convocats en crida única. La falta de presentació d'un aspirant, en el moment de ser cridat a qualsevol dels exercicis obligatoris, determinarà automàticament, excepte en els supòsits de força major degudament justificats i apreciats pel tribunal, el decaïment del seu dret a participar en el mateix exercici i en els successius, per la qual cosa quedarà exclòs del procediment selectiu.
  
L'orde d'actuació dels aspirants en aquells exercicis que no puguen realitzar-se conjuntament serà l'alfabètic, i començarà l'aspirant el primer cognom del qual comence per la lletra que es determinarà en el sorteig públic que se celebrarà a l'efecte.
  
El tribunal podrà requerir en qualsevol moment als aspirants que acrediten la seua identitat, i amb tal fi hauran d'anar proveïts del document nacional d'identitat.
  
Novena. Proves selectives i valoració
  
Fase d'oposició. Serà prèvia a la fase de concurs i constarà dels següents exercicis:
  
- Primer. Escrit. De caràcter obligatori i eliminatori.
  
Consistirà a desenvolupar per escrit, durant un període màxim d'una hora, un tema de caràcter general extret per sorteig d'entre les matèries comunes que figuren en el programa com a annex a estes bases.
  
Es valoraran els coneixements dels temes exposats, la claredat en l'exposició, la capacitat de síntesi i les aportacions personals dels aspirants.
  
Els exercicis els llegirà en sessió pública cada opositor davant del tribunal qualificador que podrà formular els aclariments i les preguntes que en relació a estos jutgen oportunes.
  
La qualificació d'este exercici serà de 0 a 10 punts i seran eliminats aquells aspirants que no aconseguisquen una puntuació mínima de 5 punts.
  
- Segon. Pràctic. De caràcter obligatori i eliminatori.
  
Consistirà en la resolució d'un o diversos supòsits pràctics que plantejarà el tribunal immediatament abans del començament de l'exercici, relacionat amb les funcions assignades al lloc per un temps màxim de quatre hores.
  
Durant el desenvolupament d'esta prova, els aspirants podran portar tots els texts legals i els mitjans tècnics auxiliars que el tribunal considere necessaris i hauran de portar-los al lloc indicat en la convocatòria.
  
La qualificació d'este exercici serà de 0 a 10 punts i seran eliminats aquells aspirants que no aconseguisquen una puntuació mínima de 5 punts.
  
- Tercer. Escrit. De caràcter obligatori i eliminatori.
  
Consistirà a desenvolupar per escrit durant un període màxim de tres hores, dos temes extrets per sorteig d'entre les matèries específiques que figuren en el programa com a annex a estes bases.
  
Es valoraran els coneixements dels temes exposats, la claredat en l'exposició, la capacitat de síntesi i les aportacions personals dels aspirants.
  
Els exercicis seran llegits en sessió pública per cada opositor davant del tribunal qualificador que podrà formular els aclariments i les preguntes que en relació a estos jutgen oportunes.
  
La qualificació d'este exercici serà de 0 a 10 punts i seran eliminats aquells aspirants que no aconseguisquen una puntuació mínima de 5 punts.
  
Quart. Valencià. Obligatori i no eliminatori.
  
Dividit en dos exercicis: escrit i oral.
  
El primer consistirà a traduir del valencià al castellà i viceversa, un text proposat pel tribunal durant el temps que este determine.
  
La qualificació serà de 0 a 1 punt.
  
El segon exercici consistirà a mantindre una conversació en valencià amb els membres del tribunal, durant el temps que este determine.
  
La qualificació serà de 0 a 1 punt.
  
La qualificació final de la fase d'oposició estarà determinada per la suma de les puntuacions obtingudes en tots els exercicis.
  
Amb el resultat de l'últim exercici de la fase d'oposició, el tribunal exposarà al públic la relació d'aspirants que per haver superat tots els exercicis eliminatoris han de passar a la fase de concurs, i els citarà perquè en el termini de 10 dies hàbils presenten la documentació acreditativa dels mèrits i experiència que disposa la present convocatòria, mitjançant original o fotocòpia compulsada, en el Registre General de l'Ajuntament.
  
Els mèrits al·legats hauran d'estar referits a la data en què finalitze el termini de presentació d'instàncies.
  
Fase de concurs. Finalitzat el termini de presentació de la documentació a què es referix l'apartat anterior, es procedirà seguidament a puntuar la fase de concurs, d'acord amb el barem de mèrits que figura com a annex a estes bases, concedint un termini de 10 dies hàbils, a partir de la publicació de la llista provisional de valoracions, perquè els interessats formulen les al·legacions i esmenes que estimen oportunes en relació a la baremació.
  
De no presentar-se al·legacions la dita llista esdevindrà definitiva. En un altre cas, resoltes les possibles al·legacions i esmenes, el tribunal determinarà la relació definitiva d'aspirants aprovats sumant les qualificacions obtingudes per cada aspirant en la fase d'oposició i fase de concurs, ordenant-se per orde de puntuació de major a menor i interrompent-se la relació quan el nombre d'aspirants coincidisca amb el de places convocades sense que en cap cas puga contindre un nombre superior al de places convocades.
  
Deu. Relació d'aprovats
  
Finalitzades les proves selectives, el tribunal farà pública la relació d'aspirants aprovats per orde de puntuació aconseguida, i elevarà la dita relació a l'òrgan competent i remetrà, així mateix, l'acta de l'última sessió, sense que puga declarar que ha superat el present procediment selectiu un nombre d'aspirants superior al de places convocades.
  
Onze. Presentació de documents
  
Els aspirants proposats pel tribunal hauran d'aportar davant de la corporació, en el termini de 20 dies naturals des que es faça pública la relació d'aspirants aprovats, els documents acreditatius de les condicions de capacitat i requisits exigits en la base quarta de la present convocatòria.
  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagen sigut provades per a obtindre el seu anterior nomenament.
  
 En tot cas, hauran de presentar original o fotocòpia compulsada del seu nomenament com a funcionari de carrera i el títol acadèmic exigit.
  
Els qui dins del termini indicat, i excepte cas de força major, no presenten la documentació, o d'esta es deduïx que manquen d'algun dels requisits exigits, no podran ser nomenats funcionaris, donant lloc a la invalidesa de l'actuació de l'interessat i la nul·litat subsegüent dels actes del tribunal respecte a este, sense perjuí de la responsabilitat en què puguen haver incorregut per falsedat en la seua instància.
  
Dotze. Nomenament i presa de possessió
  
Complits els requisits precedents, s'efectuarà el nomenament dels aspirants proposats, els quals hauran de prendre possessió del càrrec en el termini de 30 dies, a comptar des de l'endemà d'aquell en què els siga notificat el nomenament.
  
Tretze. Incidències
  
El tribunal queda autoritzat per a resoldre els dubtes que es presenten i prendre els acords necessaris per al bon orde del procés selectiu en tot el que no disposen les presents bases.
  
Catorze. Normativa i recursos
  
14.1. En tot el no regulat per estes bases específiques, regiran en esta convocatòria les bases generals aprovades per l'Ajuntament en Ple, el text íntegre de les quals ha sigut publicat en el DOGV número 1.926, de 17 de desembre de 1992, i en el BOP número 154, de 24 de desembre de 1992, amb les adaptacions efectuades i publicades en el BOP número 146, de 3 de desembre de 1996, i DOGV número 2.881, de 21 de desembre de 1996, Llei 7/1985, de 2 d'abril, Reguladora de les Bases del Règim Local, Reial Decret Legislatiu 781/1986, de 18 d'abril, Reial Decret 896/1991, de 7 de juny, Decret Legislatiu de 24 d'octubre de 1995, del Govern Valencià, pel qual s'aprova el Text Refós de la Llei de Funció Pública Valenciana, Decret 33/1999, de 9 de març, del Govern Valencià i la resta de legislació aplicable
  
14.2. Contra les presents bases i els seus actes d'execució, que són definitius en via administrativa, podrà interposar-se potestativament recurs de reposició davant del mateix òrgan que va dictar l'acte en el termini d'un mes des del següent al de la publicació de l'acte. O bé directament recurs contenciós administratiu en el Jutjat Contenciós Administratiu del domicili del demandant o de la seu de l'òrgan que va dictar l'acte en el termini de dos mesos a partir del següent al de publicació d'este.
  
Programa
  
Matèries comunes
  
1. La Constitució Espanyola de 1978. Principis generals. Drets i deures fonamentals dels espanyols.
  
2. La Corona. Les Corts Generals.
  
3. El govern i l'administració. El poder judicial.
  
4. Organització territorial de l'estat. Els estatuts d'autonomia. El seu significat. Especial referència a l'Estatut d'Autonomia de la Comunitat Valenciana: Principis generals i la seua organització.
  
5. Fonts del dret públic. La llei: les seues classes. El Reglament: les seues classes. Altres fonts del dret administratiu.
  
6. Principis generals del procediment administratiu. Normes reguladores. Els recursos administratius. Classes: recurs d'alçada, recurs de reposició i recurs de revisió. El recurs contenciós administratiu.
  
7. Règim local espanyol. Principis constitucionals. La província en el règim local. Organització provincial. Competències.
  
8. El municipi. El terme municipal. La població. L'empadronament. Consideració especial del veí. Informació i participació ciutadana. Organització municipal. Competències.
  
9. Personal al servici de l'administració local. La funció pública local i la seua organització. Drets i deures dels funcionaris públics locals. Incompatibilitats. Règim disciplinari.
  
10. Principis generals i classes de contractes administratius en l'esfera local. La selecció del contractista. Drets i deures del contractista i de l'administració.
  
11. Les formes d'activitat de les entitats locals. La intervenció administrativa en l'activitat privada. El servici públic en l'esfera local.
  
12. Hisendes locals. Classificació dels ingressos.
  
Matèries específiques
  
1. Espectacles, establiments públics i activitats recreatives. Normativa vigent. Catàleg d'espectacles, establiments públics i activitats recreatives i registres d'empreses. Procediment de fixació de l'aforament dels locals i establiments.
  
2. Espectacles, establiments públics i activitats recreatives. Directrius per a la redacció de projectes tècnics i criteris d'aplicació de la normativa. Llicència d'obres i llicència d'obertura. Competències de la Generalitat i dels ajuntaments. Horaris. Infraccions i sancions.
  
3. Espectacles i activitats recreatives en instal·lacions eventuals, portàtils o desmuntables. Normativa reguladora, procediment i memòries tècniques que acompanyen les sol·licituds.
  
4. Activitats qualificades. Normativa vigent. Tramitació de llicències d'activitats. Delegació en les entitats locals. Inspecció, infraccions i sancions.
  
5. Activitats qualificades. Nomenclàtor d'activitats molestes, insalubres, nocives i perilloses. Directrius per a la redacció dels projectes que acompanyen les sol·licituds de llicències d'activitats qualificades.
  
6. Impacte ambiental. Normativa vigent. Avaluació d'impacte ambiental. Estudi d'impacte ambiental. Procediment per a la seua tramitació.
  
7. Contaminació acústica. Normativa vigent.
  
8. Conceptes bàsics de so. Naturalesa del so. La pressió sonora i el decibel. Propietats físiques del so. Directivitat d'una font sonora. Mesura de pressió, intensitat i potència. Reflexió, absorció i difracció. Camps sonors. Suma i resta de fonts sonores. Mesurament i instruments de mesura acústica.
  
9. Protecció del medi ambient. Contaminació atmosfèrica. Fonts de contaminació. Anàlisi i mesures de la contaminació.
  
10. Prevenció i control integrats de la contaminació.
  
11. Protecció del medi ambient. Contaminació per efluents líquids. Classificació de les aigües contaminades. Indicadors de la contaminació. Control i autorització d'abocaments. Normativa vigent.
  
12. Tractament d'aigües residuals urbanes i industrials. Autodepuració. Sistemes de pretractament. Sistemes de tractament primari i secundari. Normativa d'aplicació a la Comunitat Valenciana.
  
13. Residus sòlids urbans. Normativa vigent. Classificació dels residus. Organització i competència. Productors, posseïdors i gestors dels residus. Recollida i tractament.
  
14. Abocadors de residus. Classes d'abocadors. Residus i tractaments no admissibles en un abocador. Condicions d'actuació. Requisits generals per a tota classe d'abocadors.
  
15. Enllumenat públic. Dades bàsiques i condicionaments generals. Il·luminació de vies, fonts de llum, sistemes de sustentació i detalls constructius, optimació energètica de les xàrcies i disposició dels punts de llum.
  
16. Enllumenat públic. Instal·lacions i normativa reguladora. El projecte d'instal·lació d'enllumenat públic, parts, aprovació i execució. Tramitació i autorització per a la posada en servici de la instal·lació.
  
17. Distribució d'energia elèctrica: disseny, traçat i tipologia de la xàrcia de subministrament. Elements integrants i detalls constructius.
  
18. Proveïment d'aigua potable. Regulació i emmagatzemament. Distribució. Tipus de xàrcies. Elements integrants i detalls constructius.
  
19. Proveïment d'aigua potable. Captació, conducció i tractaments.
  
20. Clavegueram i evacuació d'aigües usades. Disseny, traçat i tipologia. Sistemes de clavegueram. Elements integrants i detalls constructius.
  
21. Instal·lacions d'emmagatzemament i subministrament de gasos liquats del petroli. Normativa, reglaments i instruccions tècniques.
  
22. Norma bàsica de l'edificació. NBE-CPI-96. Condicions de protecció contra incendis en els edificis.
  
23. Norma bàsica de l'edificació. NBE-CA-88. Condicions acústiques dels edificis.
  
24. Norma bàsica de l'edificació. NBE-CT-79. Condicions tèrmiques en els edificis.
  
25. Normes tècniques NT-IEEV. Instal·lacions d'enllaç en edificis destinats preferentment a habitatges.
  
26. Reglament de Seguretat contra Incendis en els Edificis Industrials. Reglament d'Instal·lacions de Protecció contra Incendis.
  
27. Procediment per a la posada en funcionament d'indústries i instal·lacions industrials. Contingut mínim de projectes d'indústries i instal·lacions industrials.
  
28. Reglament electrotècnic de baixa tensió i instruccions tècniques complementàries.
  
29. Reglament d'aparells d'elevació i manutenció d'estos. Normativa sobre grues torre i aparells elevadors en obra.
  
30. Unions soldades: soldadura a topall, soldadura en angle, casos particulars i criteris de fallada.
  
31. Unions roscades i reblades en l'edificació. Modes de fallada.
  
32. Eixos i arbres. Càlcul i condicions de disseny. Elements de fixació, tipus i modes de fallada.
  
33. Normativa reguladora de les mesures de prevenció i control de la legionel·losi a la Comunitat Valenciana.
  
34. Disposicions mínimes de seguretat i salut en els llocs de treball.
  
35. Disposicions mínimes de seguretat i salut en les obres de construcció. L'estudi de seguretat i salut. Obligatorietat i contingut.
  
36. Regulació dels establiments hotelers de la Comunitat Valenciana. Requisits mínims d'infraestructura en allotjaments turístics.
  
37. Legislació urbanística de la Comunitat Valenciana. Classificació i qualificació del sòl. Instruments i disposicions de l'ordenació urbanística.
  
38. El Pla General d'Ordenació Urbana d'Alcalà de Xivert. Determinacions de l'ordenació urbanística. Ordenació estructural i detallada.
  
39. Intervenció en l'edificació i ús del sòl. Les llicències: concepte, tipus i procediment per a la seua concessió. Órdes d'execució, ruïna, registre de solars i edificació forçosa.
  
40. Règim del sòl no urbanitzable. Categories. Drets i deures dels propietaris. Execució d'obres públiques. Autoritzacions prèvies. Declaracions d'interés comunitari.
  
41. Disciplina urbanística. Infraccions i sancions. Responsabilitats. Procediments i competències.
  
42. Ordenança municipal d'obres d'urbanització. Projectes d'urbanització. Contingut i execució de les obres.
  
43. Els projectes d'obres municipals. Elaboració. Contingut. Normes de presentació de projectes. El contracte d'obres. Actuacions preparatòries. Formes d'adjudicació. La subhasta. Els plecs de condicions administratives generals. Els plecs de prescripcions tècniques particulars.
  
44. La gestió de servicis públics municipals. Modalitats de contractació. Actuacions preparatòries. Execució, modificació i extinció dels contractes de gestió dels servicis públics.
  
45. La gestió de servicis públics municipals mitjançant concessió. Règim jurídic.
  
46. Els programes d'actuació i els projectes d'urbanització segons la Llei Reguladora de l'Activitat Urbanística de la Comunitat Valenciana. Contingut i procediment d'aprovació. Causes de retaxació de càrregues.
  
47. Sistemes d'informació geogràfica. Idea bàsica d'un SIG. Exemples. Models.
  
48. Antenes de telefonia mòbil. Règim jurídic. Competències.
  
Barem de mèrits del concurs
  
1. Servicis prestats. Fins a un màxim d'1 punt.
  
Es valoraran a raó de 0,25 punts per any complet de servicis en l'administració local en el mateix grup de funcionaris o categoria laboral de la plaça convocada.
  
La jornada a temps parcial es computarà proporcionalment.
  
2. Experiència en l'activitat privada. Fins a un màxim de 0,75 punts.
  
Per l'exercici d'un lloc realitzant funcions semblants a les de la plaça convocada a raó de 0,25 punts per any.
  
 La jornada a temps parcial es computarà proporcionalment.
  
Es tindran en compte per a això els certificats expedits pels responsables de les empreses on l'aspirant haja treballat en què constaran degudament la categoria professional, funcions exercides i duració del servici.
  
3. Cursos. Fins a un màxim d'1 punt.
  
Es valoraran els cursos relacionats directament amb les funcions de les places convocades que hagen, sigut organitzats per l'IVAP, escola de formació de funcionaris, universitats o qualssevol altres cursos organitzats per entitats reconegudes oficialment sent valorats conforme al següent criteri:
  
- Cursos de 10 hores fins a 20 hores: 0,25 punts
  
- Cursos de 21 o més hores fins a 50 hores: 0,50 punts
  
- Cursos de 51 o més hores fins a 100 hores: 0,75 punts.
  
- Cursos de més de 100 hores: 1 punt
  
4. Coneixements de valencià.
  
Seran avaluables els certificats expedits per la Junta Qualificadora de Coneixements de Valencià i qualsevol altre títol de valencià susceptible de ser homologat per este organisme conforme al següent barem:
  
Certificat de Coneixements Orals 0,25 punts
  
Certificat de Grau Elemental 0,50 punts
  
Certificat de Grau Mitjà 0,75 punts
  
Certificat de Grau Superior 1 punt
  
En cas de posseir més d'un certificat de coneixements de valencià, només es valorarà el de nivell superior.
  
5. Activitat docent. Es valorarà haver exercit activitats docents en universitats o escoles oficials impartint cursos sobre matèries relacionades amb les funcions a exercir fins a un màxim d'1 punt a raó de 0,25 punts per curs amb un mínim de 75 hores anuals.
  
6. Entrevista. Fins a un màxim d'1 punt.
  
S'efectuarà davant del tribunal qualificador i es valoraran l'experiència, la idoneïtat i l'aptitud de l'aspirant en relació amb les funcions a desenvolupar.